אופירה אסייג ואייל ברקוביץ' באולפן צופים בתחקיר "בית המטבחיים בחיפה" של "קירות שקופים"
**אופירה וברקוביץ'** הייתה תוכנית אירוח וראיונות טלוויזיונית שבועית בהנחייתם של אופירה אסייג ואייל ברקוביץ' ששודרה בימי שישי בקשת 12. התוכנית עלתה לשידור ב-13 בנובמבר 2017, והתמקדה בראיונות עם פוליטיקאים ואישים הנמצאים על סדר היום. מספר ראיונות עם אורחי התוכנית גררו סערה וביקורת ציבורית. התוכנית הפסיקה את שידוריה ב-2 בדצמבר 2023. 

בשנת 2024 נוצרה תכנית המשך בשם "אופירה ולוינסון". התוכנית משודרת על אותה משבצת - יום שישי בערב, לפני החדשות. בתוכנית, החליף העיתונאי חיים לוינסון את של אייל ברקוביץ'.

סקירה
-----

| עונה | פרקים | שודרה לראשונה (ישראל) |
| --- | --- | --- |
| הפרק הראשון | הפרק האחרון |
|  | 1 | 20 | 13 בנובמבר 2017 | 20 במרץ 2018 |
|  | 2 | 30 | 24 באפריל 2018 | 28 בדצמבר 2018 |
|  | 3 | 46 | 4 בינואר 2019 | 27 בדצמבר 2019 |
|  | 4 | 52 | 3 בינואר 2020 | 25 בדצמבר 2020 |
|  | 5 | 45 | 1 בינואר 2021 | 31 בדצמבר 2021 |
|  | 6 | 45 | 7 בינואר 2022 | 30 בדצמבר 2022 |
|  | 7 | 36 | 6 בינואר 2023 | 2 בדצמבר 2023 |

מנחים
-----

אייל ברקוביץ' הוא כדורגלן בעברו ונחשב לאחד מהכדורגלנים הטובים ביותר בתולדות הכדורגל הישראלי. כבר ככדורגלן הוא היה ידוע במזגו הסוער ובנכונותו לומר את מה שהוא חושב באופן ישיר ("דוגרי"), לעיתים באופן בוטה ומבלי לסנן. מזגו הסוער וסגנונו הבוטה סיבכו אותו במספר שערוריות ועימותים עם כדורגלנים ומאמנים אחרים, ואף היו אחד הגורמים למעברי הקבוצות הרבים שלו. לאחר פרישתו מכדורגל, החל ברקוביץ' לפתח קריירה כאיש תקשורת ופרשן בתחום הספורט.

אופירה אסייג ואייל ברקוביץ' החלו לשדר יחד תוכנית ספורט ברדיו ב־2006 ברדיו 99. התוכנית זכתה להצלחה ולאחוזי האזנה גבוהים. במאי 2009 עברו השניים לשדר את התוכנית באותה מתכונת ברדיו ללא הפסקה.

משנת 2011 הם משדרים את התוכנית ברדיו תל אביב. הם שאפו להעתיק את הצלחתם ברדיו למדיה הטלוויזיונית, לתוכנית שתעסוק באקטואליה. צמד המגישים מיודדים גם מחוץ לשעות העבודה וברקוביץ' אף מיודד עם בעלה של אסייג, גילי מנקין.

היסטוריה
--------

התוכנית שודרה עם עלייתה בנובמבר 2017 בימי שישי לפנות ערב בשעות 18:00–19:30, ומיד לאחריה שודרה התוכנית "השבוע עם רינה מצליח". לאחר מספר תוכניות יצאה רינה מצליח לחופשה והתוכנית הוארכה באופן חד פעמי עד השעה 20:00 כדי לסגור את הפער. לאור אחוזי הצפייה הגבוהים נשארה משבצת השידור אצל אופירה וברקוביץ', ו"השבוע" לא חזרה מהחופשה.

בעקבות מלחמת חרבות ברזל התוכנית הופסקה להיות משודרת החל מאוקטובר 2023 ובדצמבר של אותה שנה פורסם שהתוכנית לא תחזור בעקבות פרישתו של ברקוביץ' משידורי קשת.

סערות ציבוריות
--------------

כבר מעליית התוכנית לאוויר הושמעה ביקורת על הדרך והצורה בה היא מתנהלת. מספר ראיונות עם אורחי התוכנית אף גררו סערה וביקורת ציבורית.

### מני נפתלי

במהלך ראיון עם מני נפתלי הטיח בו אייל ברקוביץ' כי הוא "לא גבר" וכינה אותו "שקרן" שכל מטרתו בהובלת ההפגנות נגד היועץ המשפטי לממשלה היא להיכנס לפוליטיקה. מני נפתלי ענה שאין הדבר נכון וכי אין בכוונתו להיכנס לפוליטיקה. ברקוביץ' טען שמטרת המחאה היא למנף את עצמו. העימות הסתיים בעזיבת נפתלי את האולפן לאחר שברקוביץ' הודיע לו שהוא יכול ללכת. לאחר צילום התוכנית הודיע נפתלי כי הוא צפוי לתבוע את "קשת" אם תשדר את התוכנית בלי רשותו, התוכנית שודרה למרות איומו של נפתלי.
ביום ראשון לאחר שידור התוכנית התנצלה אופירה אסייג בתוכנית הספורט המשודרת מדי יום בהנחייתה ובהנחיית ברקוביץ', על מה שהתחולל בראיון. הדבר גרם לעימות גלוי בינה לברקוביץ' שבסופו עזב ברקוביץ' את התוכנית. בהמשך הם התפייסו ושבו להגיש תוכניות יחדיו. לנציב תלונות הציבור של הרשות השנייה הוגשו 30 תלונות כלפי התנהלותו של ברקוביץ' בראיון.

### סתיו סטרשקו

בינואר 2018 התראיינה בתוכנית הדוגמנית הטרנסג'נדרית סתיו סטרשקו. בפוסט שפרסמה בפייסבוק כתבה סטרשקו שחלק מהשאלות שנשאלה בשל שינוי המגדר שלה, אותן הפנה אליה ברקוביץ', היו לא ראויות, חודרניות ולקו בחוסר רגישות. בהפקה הגיבו כי המגישים ציינו מספר פעמים כי הם מכבדים את בחירתה של סטרשקו ואת האומץ שלה. בשל הריאיון דרשה האגודה למען הלהט"ב בישראל התנצלות מברקוביץ'.

בתוכנית ששודרה ב-19 ביולי 2019 התארחה סטרשקו בשנית יחד עם בן זוגה עמית גיל. השניים קיימו שיחת פיוס בין סטרשקו לברקוביץ' ויצאו נגד שר החינוך רפי פרץ שהביע תמיכה בטיפולי המרה.

### נסרין קדרי

בינואר 2018 התראיינה בתוכנית הזמרת נסרין קדרי, והתייחסה לביטול חתונתה עם בן זוגה היהודי. ברקוביץ' אמר בתגובה: "אני יכול להבין את ההורים שלך, הבת שלי לא תצא עם ערבי, אני לא רוצה. למה אין עוד אנשים בעולם". קדרי השיבה לו: "זו לא תשובה של בן אדם חכם. למה?" ואז אמר ברקוביץ': "אני לא אאשר לבתי לצאת עם ערבי. לא מעניין אותי, שתתאהב במישהו אחר. היא תתאהב במישהו אחר. עובדה שההורים שלך (נסרין) לא אהבו את זה". לאחר הריאיון ראש ארגון להב"ה, בנצי גופשטיין, שלח לברקוביץ' מסר תמיכה על דבריו "מעודד שיש בתקשורת מי שמחובר לעם היהודי ומורשתו".

### הרשימה המשותפת

בתוכנית ששודרה ב-17 באוגוסט 2018 אסייג סיפרה לברקוביץ' שחברי הכנסת הערבים ובייחוד מהרשימה המשותפת אינם רוצים להתראיין בתוכנית. ברקוביץ' הגיב כי הוא אינו מסכים לראיין אותם וכינה אותם "מרגלים" ו"מחבלים". בעקבות דבריו התוכנית הושעתה לשבוע וברקוביץ' פרסם התנצלות על דבריו. חודשיים לאחר מכן, הגיש ח"כ עיסוואי פריג' ממפלגת מרצ תביעה על סך 100 אלף שקלים.

### יאיר נתניהו

בתוכנית ששודרה ב-19 באוקטובר 2018 התארחה אורנה פרץ שעלתה באותו שבוע לכותרות אחרי שראש הממשלה בנימין נתניהו כינה אותה "משעממת", לאחר שמחתה כנגד סגירת חדר המיון הקדמי בקריית שמונה. בעקבות הריאיון תקף יאיר נתניהו, בנו של ראש הממשלה, את אסייג בחריפות וכינה אותה "בהמה גסה", ועימות התפתח בין השניים. בעקבות העימות השרה מירי רגב תקפה את אסייג וכינתה אותה "אישה רעה". בתוכנית ששודרה שבוע לאחר פרוץ הסערה הזמינה אסייג בשידור חי את יאיר נתניהו לאולפן, ותקפה את רגב כבלתי ראויה לתפקיד שרה. אסייג גם הביעה תקווה שבליכוד יבינו שיש דברים חשובים מאשר ההתנהלות הנוכחית של רגב, וחידדה כי למעשה מדובר רק בחנופה לשרה נתניהו.

### דודו פארוק

בתוכנית ששודרה ב-11 בינואר 2019, התארח הראפר אורי קומאי בדמותו הפיקטיבית דודו פארוק. המנחים דרשו ממנו לחשוף את זהותו האמיתית. הוויכוח הסלים כשברקוביץ' תקף את סגנונו הבוטה של הזמר, טען כי שיריו ברמה נמוכה, כינה אותו "מסומם", ואופירה כינתה אותו "שוביניסט". בניגוד לתדמית המאצ'ואיסטית והאגרסיבית שטיפח בקליפים שלו, בראיון פארוק התקשה להתמודד עם הטענות התקיפות של המנחים. הוא סירב להגיב לרוב הנושאים שעלו, ניסה להגן על עצמו, ובסופו של דבר עזב את האולפן בטרם הסתיים הריאיון. הריאיון פגע משמעותית בתדמיתו, ומאז הקריירה המוזיקלית שלו דעכה.

### אביבית בר זוהר

בתוכנית ששודרה ב-8 בפברואר 2019 התארחה אביבית בר זוהר ובה ברקוביץ' טען כי גברים ספונטניים באים לבר זוהר כדי לקיים איתה יחסי מין. לאחר מכן בר זוהר העלתה בחשבון האינסטגרם שהיא מתכוונת לתבוע את ברקוביץ'. לאחר מכן ברקוביץ' התנצל.

### צחי הנגבי

בתוכנית ששודרה ב-3 ביולי 2020 נשאל צחי הנגבי אודות המצב הכלכלי הקשה שנקלעו אליו ישראלים רבים בשל מגפת הקורונה בישראל. הנגבי אמר "השטויות האלה שלאנשים אין מה לאכול זה חארטה". דבריו עוררו סערה גדולה.

### אביר קארה

בתוכנית ששודרה ב-10 ביולי 2020 התארח אחד ממובילי הארגון "אני שולמן", אביר קארה (לימים חבר הכנסת מטעם ימינה). במהלך הריאיון אסייג וברקוביץ' שמו לב שקארה מתכתב בוואטסאפ עם שר האוצר ישראל כ"ץ (על אף שאמר שלא יצור קשר עם הממשלה בצל התעלמות הממשלה ממצוקתם הכלכלית של העצמאים בעקבות משבר הקורונה), והתעמתו איתו.

### מפלגת הליכוד

בתוכנית ששודרה ב-2 באוקטובר 2020 התארח חבר הכנסת מיקי זוהר. בראיון כינה ברקוביץ' את מפלגת הליכוד "ארגון פשע", וכינה את זוהר "סמרטוט של ביבי". לאחר הריאיון הודיע זוהר (שהתארח רבות בתוכנית) שלא יתארח יותר בתוכנית.

בתוכנית ששודרה שבוע לאחר מכן התארחה בתוכנית שרת התחבורה והבטיחות בדרכים מירי רגב, שהטיחה בברקוביץ' על דבריו כלפי ח"כ זוהר בשבוע שעבר, וכינתה אותו בשלל כינויים כגון: "חתיכת סטייק" (בטענה שמשנה את דעותיו באופן קבוע), "אני מאחלת לך שיהיה לך רבע מהמוסר שיש לליכוד". בתגובה אמר ברקוביץ' לרגב שלמעשה התכוון "אלייך ואל חבורת הזאבים שלך שכל היום מתחנפים לביבי". רגב אמרה לו שאם הוא לא יתנצל בפני המפלגה, הוא לעולם לא יהיה מאמן נבחרת ישראל בכדורגל.

הסדרה החדשה
-----------

בעקבות פרישתו של ברקוביץ' משידורי קשת בדצמבר 2023, ובמרץ 2024 התוכנית חזרה לשידור, רק במקום "אופירה וברקוביץ'" - "אופירה ולוינסון" (חיים לוינסון). התוכנית משודרת עכשיו בערוץ קשת באותו יום ובאותה שעה (שישי ב18:00) ואף באותו אולפן.

פרסים ומועמדויות
----------------

| פרס | שנה | קטגוריה | מועמדות | תוצאה |
| --- | --- | --- | --- | --- |
| פרס האקדמיה הישראלית לטלוויזיה | 2017 | תוכנית אקטואליה | אופירה וברקוביץ' | **מועמדות** |
| 2018 | **מועמדות** |
| 2019 | תוכנית אירוח | **מועמדות** |
| 2020 | תוכנית אקטואליה | **מועמדות** |
| 2021 | **מועמדות** |
| 2022 | אופירה וברקוביץ' – עונה 7 | **מועמדות** |

קישורים חיצוניים
----------------

* אתר האינטרנט הרשמי של אופירה וברקוביץ'
* אופירה וברקוביץ', ברשת החברתית פייסבוק

* "אופירה וברקוביץ'", במסד הנתונים הקולנועיים IMDb (באנגלית)
* אתר למנויים בלבד מורן שריר, דווקא כשהכי צריך אותם, אופירה וברקו ירדו מהמסך. פרידה מתוכנית חד פעמית, באתר הארץ, 24 בינואר 2024

הערות שוליים
------------

1. ↑  עדי רובינשטיין, השאיפות של אופירה אסייג: "אני רוצה להיות שרת הספורט בממשלה של גאידמק; החלום שלי שהוא יקים כבר מפלגה", באתר TheMarker‏, 29 ביוני 2007
2. ↑  סקר TGI: ספורט 99 בשיתוף ONE במקום הראשון, באתר ONE
3. ↑  אמילי גרינצווייג‏, אין למה לחכות, באתר וואלה!‏, 29 במאי 2011
4. ↑  מערכת חדשות הבוקר, ‏אופירה אסייג: "אני וברקוביץ' עוד לא דיברנו, לא יודעת מה יהיה עם התכנית", באתר ‏מאקו‏, 18 בדצמבר 2017
5. ↑  נועה פרייס‏, אופירה בפרה פריים, אופירה בפריים טיים, אופירה במקום מצליח?, באתר וואלה!‏, 24 בדצמבר 2017
6. ↑  גדי סולומון, למה להגיע לתכנית שבטוח תצא ממנה רע?, באתר ישראל היום, 14 בינואר 2018 12:54
7. ↑  רן בוקר, אופירה אסייג ואייל ברקוביץ' - הסוף, באתר ynet, 28 בדצמבר 2023
8. ↑  עינב שיף, בועטים לנו בראש, באתר ynet, 6 בינואר 2018
9. ↑  אתר למנויים בלבד ניב הדס, התכנית הכי טובה? אופירה וברקוביץ חכמים על חלשים, באתר הארץ, 11 בינואר 2018
10. ↑  צפו: ברקוביץ' זורק את מני נפתלי מהאולפן, באתר "סרוגים", 17 בדצמבר 2017
11. ↑  רן בוקר, עימות בתוכנית של אופירה וברקוביץ - מני נפתלי התארח: "הושפלתי", באתר ynet, 14 בדצמבר 2017
12. ↑  גיא עזרא, ‏"אתה שקרן": עימות בין אייל ברקוביץ' למני נפתלי, באתר "סרוגים", 14 בדצמבר 2017
13. ↑  שגיא בן נון ואבנר שביט‏, למרות הסערה ואיומי התביעה: הפיצוץ בין אייל ברקוביץ' למני נפתלי שודר הערב, באתר וואלה!‏, 15 בדצמבר 2017
14. 1 2  אלכסנדר כץ, 30 תלונות נגד ברקוביץ' בעקבות הראיון העצבני עם מני נפתלי, באתר אייס, 18 בדצמבר 2017
15. ↑  אלכסנדרה לוקש וניר (שוקו) כהן, אופירה על הריב עם ברקוביץ': "זה מאחורינו, שלחתי לו לב", באתר ynet, 18 בדצמבר 2017
16. ↑  רן בוקר, סתיו סטרשקו: "הוטרדתי בתוכנית של אופירה וברקוביץ'", באתר ynet, 23 בינואר 2018
17. ↑  ערן סויסה, האגודה למען הקהילה הגאה דורשת התנצלות מאייל ברקוביץ', באתר ישראל היום, 22 בינואר 2018
18. ↑  חיים אתגר, ‏הזוגיות המעורבת של הזמרת נסרין קדרי הזכירה לי דילמה מהעבר, באתר מעריב אונליין, 26 בינואר 2018
19. ↑  מעריב אונליין, ‏ברקוביץ': "לא אאשר לבתי לצאת עם ערבי, שתתאהב במישהו אחר", באתר מעריב אונליין, 21 בינואר 2018
20. ↑  ליאורה גולדנברג-שטרן, ‏אייל ברקוביץ' לא היה נותן לבת שלו לצאת עם ערבי? יש מי שמסכים איתו, באתר מעריב אונליין, 24 בינואר 2018
21. ↑  מעריב אונליין, ‏אייל ברקוביץ': "לא אראיין חברי כנסת ערבים, לא צריכים אתכם פה", באתר מעריב אונליין, 18 באוגוסט 2018
22. ↑  רן בוקר, קשת השעתה לשבוע את אופירה וברקוביץ' בגלל ההתבטאות נגד הח"כים הערבים, באתר ynet, 19 באוגוסט 2018
23. ↑  וואלה! תרבות‏, "אופירה וברקוביץ'" לא תשודר השבוע: "הדברים חרגו מחופש הביטוי", באתר וואלה!‏, 19 באוגוסט 2018
24. ↑  רן בוקר, תביעה נגד ברקוביץ' בעקבות ההתבטאות בתוכניתו: "דברי הסתה גזעניים", באתר ynet, 9 באוקטובר 2018
25. ↑  נעה שפיגל, נתניהו לתושבת קרית שמונה שמחתה על סגירת המיון בעיר: "את משעממת אותנו", באתר הארץ, 16 באוקטובר 2018
26. ↑  רן בוקר, עימות חריף בין יאיר נתניהו לאופירה אסייג, באתר ynet, 20 באוקטובר 2018
27. ↑  ירון אברהם, ‏מירי רגב נגד אופירה אסייג: "פשוט אישה רעה", באתר ‏מאקו‏, 21 באוקטובר 2018
28. ↑  רן בוקר, אופירה אסייג תוקפת את ביבי: "פה זה לא רוסיה ואתה לא פוטין", באתר ynet, 26 באוקטובר 2018
29. ↑  Ido Rosen, Independent Content Creators Online: A Paradigm Shift in Film Aesthetic and Production, the Case of Israel, 2023-10-12
30. ↑  דודו פארוק הביך את עצמו ב"אופירה וברקו", באתר tvbee, ‏2019-01-13
31. ↑  עדי קמחי, על אביבית בר זוהר ונשים שגברים אוהבים לבקר, באתר ynet, 13 בפברואר 2019
32. ↑  מערכת וואלה! חדשות‏, השר הנגבי: "להגיד שלאנשים אין מה לאכול זה חארטה", באתר וואלה!‏, 03 ביולי 2020
33. ↑  תוך כדי שידור: מייסד "אני שולמן" נתפס מתכתב עם שר האוצר, באתר ‏מאקו‏, 10 ביולי 2020
34. ↑  מערכת ice, מיקי זוהר: "לא אגיע יותר לתוכנית של אופירה וברקוביץ'", באתר אייס, 4 באוקטובר 2020
35. ↑  אתר למנויים בלבד הארץ, רגב לברקוביץ': אם לא תתנצל שכינית את הליכוד ארגון פשע, לא תאמן את הנבחרת, באתר הארץ, 9 באוקטובר 2020